KIRJALLINEN KYSYMYS P-1726/02 esittäjä(t): Carles-Alfred Gasòliba i Böhm (ELDR) komissiolle. Arvonlisäveropetokset rautaromun kierrätyksen alalla.



Virallinen lehti nro 192 E , 14/08/2003 s. 0012 - 0013



KIRJALLINEN KYSYMYS P-1726/02 esittäjä(t): Carles-Alfred Gasòliba i Böhm (ELDR) komissiolle (7. kesäkuuta 2002) Aihe: Arvonlisäveropetokset rautaromun kierrätyksen alalla Kun arvonlisäveron periminen aloitettiin Espanjassa, rautaromun kierrätyksen alalle ilmestyi taloudellisia toimijoita, jotka ovat kehitelleet monenlaisia keinoja arvonlisäveron kiertämiseksi. Ilman viranomaisten lupaa toimivat rautaromun kerääjät käyttävät yhtiöitään välineinä arvonlisäveron välttämiseksi. Tällä tavoin yhtiöt myyvät romun terästehtaille ja sulattamoille, kirjoittavat laskun ja perivät siitä 16 prosentin arvonlisäveron, mutta jättävät mainitun veron tilittämättä valtiolle. Edellä kuvattu vilpillinen toiminta on väärin veronsa asianmukaisesti maksavia muita yrityksiä kohtaan. Lisäksi se johtaa vakaviin vääristymiin kyseisen alan kaupankäynnissä muiden yhteisön jäsenvaltioiden, kuten Ranskan, Portugalin tai Saksan kanssa. Kun komissio sai tietää tästä vilpillisestä toiminnasta, se ehdotti, että neuvosto hyväksyisi päätöksen(1) ja antaisi näin Espanjalle luvan ottaa käyttöön kuudennesta neuvoston direktiivistä 77/388/ETY(2) poikkeavia toimenpiteitä veropetosten estämiseksi. Alan itsensä arvion mukaan kyseinen 31. joulukuuta 2003 saakka voimassaoleva lupa ei kuitenkaan ole vähentänyt veropetoksia, vaan pikemminkin lisännyt niitä viime vuosina. Tästä syystä useat rautaromun kierrätyksen alalla toimivat yritysryhmät eri Euroopan maissa ovat useaan otteeseen ilmoittaneet komissiolle tilanteesta, mutta tähän mennessä ne eivät ole saaneet tyydyttävää vastausta. Millä perusteella komissio ei ole ryhtynyt minkäänlaisiin kiireellisiin toimiin asian suhteen, vaikka se tietää ongelman vakavuuden? Mihin toimenpiteisiin komissio aikoo ryhtyä edellä kuvatun kaltaisen toiminnan kitkemiseksi niin pian kuin mahdollista ja ainakin ennen 31. joulukuuta 2003? Onko komissio sitä mieltä, että tällaista toimintaa voitaisiin vähentää soveltamalla käänteistä verotusta silloin kun on kyse romujen, jätteiden ja muiden kierrätettävien materiaalien, jotka ovat rautametalleja, ei-rautametalleja ja niiden seoksia sekä paperi-, kartonki- tai lasijätettä, toimituksista tai niiden lajittelusta, leikkauksesta, paloittelusta ja puristamisesta? (1) Komission päätös 2001/243/EY EYVL L 88, 28.3.2001, s. 15. (2) EYVL L 145, 13.6.1977, s. 1. Frits Bolkesteinin komission puolesta antama vastaus (12. heinäkuuta 2002) Neuvosto antoi tekemällään päätöksellä(1) Espanjalle luvan soveltaa erityistä verojärjestelmää romujen ja jätteiden kaupassa. Päätös perustuu jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun neuvoston kuudennen direktiivin 77/388/ETY(2) 27 artiklaan, jossa säädetään mahdollisuudesta soveltaa erityistoimenpiteitä veronkannon yksinkertaistamiseksi tai tietyntyyppisten veropetosten ja veron kiertämisen estämiseksi. Espanjan lisäksi neljä muuta jäsenvaltiota soveltaa vastaavaa erityistä verojärjestelmää kyseisellä alalla. Muut jäsenvaltiot soveltavat kyseisellä alalla tavallista arvonlisäverojärjestelmää. Komission sekä kansallisten viranomaisten ja kyseisen alan edustajien yhteydenottojen perusteella vaikuttaa todellakin siltä, että erityinen verojärjestelmä ei toimi tietyissä jäsenvaltioissa tyydyttävällä tavalla. Erityisjärjestelyä soveltavat maat ovat yleensä toivoneet erityisjärjestelyn laajentamista. Kaikissa komission lainsäädäntöaloitteissa on kuitenkin noudatettava yhteisön oikeudellista kehystä sellaisena, kuin se on vahvistettu erityisesti tuomioistuimen oikeuskäytännössä, sen suhteen, että direktiivin 27 artiklaan perustuvien, veropetosten ja veron kiertämisen torjuntaan tarkoitettujen erityistoimenpiteiden on oltava oikeasuhteisia. Komissio katsoo, että yhteisön oikeudellinen kehys ei anna mahdollisuutta kyseisen erityisjärjestelmän soveltamisalan laajentamiseen kuudennen arvonlisäverodirektiivin 27 artiklan mukaisesti myönnetyllä poikkeusluvalla. Tästä huolimatta komissiolla on neuvostolle ja Euroopan parlamentille strategiasta sisämarkkinoiden arvonlisäverojärjestelmän toiminnan parantamiseksi 7. kesäkuuta 2000 antamansa tiedonannon(3) mukaisesti aikomus järkiperäistää tällä hetkellä voimassa olevia lukuisia poikkeuksia. Joissakin tapauksissa tähän järkiperäistämiseen saattaa kuulua tiettyjen erityisen tehokkaiksi osoittautuneiden poikkeusten laajentamisen koskemaan kaikkia jäsenvaltioita. Komissio on jo ilmoittanut, että se tutkii tämän järkiperäistämisen yhteydessä mahdollisuutta sisällyttää kuudenteen arvonlisäverodirektiiviin itseensä kyseistä alaa koskevan erityisjärjestelmän, joka olisi mittavampi kuin ne järjestelmät, joihin neuvosto voi direktiivin 27 artiklan nojalla antaa luvan. Komissio pyrkii aloittamaan valmistelut ennen tämän vuoden loppua, jotta neuvosto voisi päättää asiasta ennen Espanjalle myönnetyn luvan voimassaolon päättymistä 31. joulukuuta 2003. Komissio haluaa vielä vakuuttaa arvoisalle parlamentin jäsenelle, että komissio on jo informoinut kyseisen alan edustajia sekä asianomaisia kansallisia viranomaisia aikeistaan tässä asiassa ja ottaa niiden näkökannat jatkossakin huomioon toimenpiteitä suunniteltaessa. (1) Neuvoston päätös 1999/81/EY, tehty 18 päivänä tammikuuta 1999 (EYVL L 27, 2.2.1999). (2) EYVL L 145, 13.6.1977. (3) KOM(2000) 348 lopullinen.